Urmareste Modifică dimensiunea fontului: Play

Ploieşti, 19 mai/Agerpres/ - Tribunalul Prahova a confirmat, joi, redeschiderea urmăririi penale faţă de mai multe persoane, între care un fost deputat, Adrian Semcu, şi un fost subprefect, Cătălin Stan, într-un dosar legat de retrocedări ilegale de terenuri.



Potrivit portalului instanţelor de judecată, magistraţii au admis în parte cererea DNA şi au confirmat redeschiderea urmăririi penale faţă de făptuitorii Adrian Semcu, fost deputat şi fost prefect al judeţului Prahova, pentru luare de mită, Veronica Diaconu (fostă Ioniţă), fost primar al comunei prahovene Gorgota, pentru luare de mită, Cătălin Constantin Stan, fost subprefect al judeţului, pentru luare de mită, Mariana Stoian, pentru dare de mită, şi Vasile Tudora, pentru luare de mită.



Decizia este definitivă.



Surse judiciare au declarat că procurorii au administrat noi probe în acest dosar, astfel că s-a cerut redeschiderea urmăririi penale.



Conform surselor, Semcu, deputat la acel moment, este suspectat că ar fi intervenit pentru retrocedarea ilegală a unor terenuri.



Un număr de 14 inculpaţi, între care şi Veronica Diaconu, Cătălin Stan, Vasile Tudora şi Mariana Stoian, au fost trimişi în judecată, în decembrie 2008, într-un dosar privind retrocedări ilegale de terenuri care au provocat un prejudiciu de 20 milioane euro în dauna statului. În acelaşi dosar a fost trimis în judecată şi directorul Administraţiei Domeniilor Statului (ADS) Prahova, Dumitru Oproescu.



Conform DNA, cele 250 de hectare de teren aparţineau Fermei de cercetare şi producţie agricolă Stoeneşti, aflată în administrarea Universităţii de Ştiinţe Agronomice şi Medicină Veterinară Bucureşti (USAMVB) .



Tribunalul Prahova s-a pronunţat pe fond în acest dosar, fostul primar Veronica Diaconu şi fostul subprefect Cătălin Stan fiind condamnaţi la şase ani, respectiv patru ani de închisoare cu executare.



Ceilalţi 12 inculpaţi au fost, de asemenea, condamnaţi, unii primind pedepse cu suspendare.



Adrian Semcu, actual director al SC Hidro Prahova, este urmărit penal şi în dosarul cumnatului fostului premier Victor Ponta, Iulian Herţanu, el fiind, de asemenea, trimis în judecată în dosarul de corupţie al deputatului Mircea Roşca. AGERPRES/(AS - autor: Anamaria Toma, editor: Cristina Tatu)